b'\n_START_ARTICLE_\nUrjanoba\n_START_SECTION_\nIstorija\n_START_PARAGRAPH_\nGyvenviet\xc4\x97 k\xc5\xabr\xc4\x97si \xc4\x8dia persikeliant gyventojams i\xc5\xa1 kaimyninio Dagestano D\xc5\xbeabos kaimo dar Rusijos imperijos laikais. 1940 m. Cha\xc4\x8dmazo \xc5\xbeem\xc4\x97s komisija oficialiai \xc5\xa1i\xc4\x85 teritorij\xc4\x85 atidav\xc4\x97 D\xc5\xbeaboje veikusiam K. Markso kol\xc5\xabkiui. Tarp Dagestano ATSR ir Azerbaid\xc5\xbeano TSR buvo apsikeista nedidel\xc4\x97mis pasienio teritorijomis j\xc5\xb3 laikinam naudojimui \xc5\xbeem\xc4\x97s \xc5\xabkio tikslais. Dagestanas gavo Azerbaid\xc5\xbeane laikinai naudotis ganykl\xc5\xb3 \xc5\xbeeme ten laikyti genamiems gyvuliams \xc4\xaf \xc5\xbeiemavietes. Taip ilgainiui atsirado pastovios piemen\xc5\xb3 stovyklaviet\xc4\x97s, i\xc5\xa1kilo gyvenamieji namai, susik\xc5\xabr\xc4\x97 Urjanobos ir Chrachobos gyvenviet\xc4\x97s._NEWLINE_1954 m. TSRS Ministr\xc5\xb3 Taryba Urjanob\xc4\x85 laikinai perdav\xc4\x97 Dagestanui. 1984 m. Azerbaid\xc5\xbeano TSR patvirtino teritorijos nuom\xc4\x85 iki 2004 m. \xc5\xa0iam terminui su\xc4\x97jus, kelet\xc4\x85 met\xc5\xb3 problema buvo nei\xc5\xa1spr\xc4\x99sta. Po TSRS subyr\xc4\x97jimo kaimo gyventojai \xc4\xafgijo Rusijos pilietyb\xc4\x99, nors gyveno kaimynin\xc4\x97je valstyb\xc4\x97je. 2010 m. rugs\xc4\x97jo 3 d. susitik\xc4\x99 Azerbaid\xc5\xbeano prezidentas Heidaras Alijevas ir Rusijos prezidentas Dmitrijus Medvedevas pasira\xc5\xa1\xc4\x97 sutart\xc4\xaf d\xc4\x97l valstybi\xc5\xb3 sausumos sien\xc5\xb3 nustatymo pagal buvusias Dagestano ATSR ir Azerbaid\xc5\xbeano TSR sienas. Ne visi vietiniai gyventojai panoro, kad j\xc5\xb3 kaimas tapt\xc5\xb3 Azerbaid\xc5\xbeano dalimi._NEWLINE_2012 m. Dagestano vyriausyb\xc4\x97 prane\xc5\xa1\xc4\x97 planuojanti perkelti \xc4\xaf Dagestano teritorij\xc4\x85 apie 400 gyventoj\xc5\xb3 i\xc5\xa1 Urjanobos ir Chrachobos.'